Návrh
NARIADENIE VLÁDY
Slovenskej republiky
z ................. 2015,
ktorým sa mení a dopĺňa nariadenie vlády Slovenskej republiky č. 342/2014 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami oddelených priamych platieb v znení nariadenia vlády Slovenskej republiky č. 76/2015 Z. z.
Vláda Slovenskej republiky podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. nariaďuje:
Čl. I
Nariadenie vlády Slovenskej republiky č. 342/2014 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami oddelených priamych platieb v znení nariadenia vlády Slovenskej republiky č. 76/2015 Z. z. sa mení a dopĺňa takto:
1.	V § 3 ods. 3 písmeno c) znie:
„c) že celkové príjmy z poľnohospodárskych činností v poslednom účtovnom období, za ktoré je takýto dôkaz k dispozícii, predstavujú najmenej jednu tretinu celkových príjmov získaných v poslednom účtovnom období.“.
2.	V § 5 ods. 1 sa vypúšťa písmeno a). Súčasne sa zrušuje označenie písmena b).  
3.	V § 5 ods. 1 sa slová „na účely tohto písmena“ nahrádzajú slovami „na účely tohto odseku“.
4.	V § 11 ods. 3 písm. b) a c) sa vypúšťa slovo „chránené“.
5.	V § 11 sa za odsek 3 vkladá nový odsek 4, ktorý znie: 
 „(4) Na účely odseku 3 písm. a) sa za ornú pôdu ležiacu úhorom považuje plocha ornej pôdy, ktorá leží úhorom najmenej v období od 1. marca do 1. septembra príslušného roka.“.
Doterajšie odseky 4 až 8 sa označujú ako odseky 5 až 9.
6.	V § 12 ods. 3 sa vypúšťa slovo „prvom“.
7.	Za § 17 sa vkladá § 17a, ktorý vrátane nadpisu znie:
„§ 17a
Prechodné ustanovenie k úprave účinnej od 1. januára 2016

Podmienky poskytnutia priamych platieb na základe žiadostí podaných do 31. decembra 2015 sa posudzujú podľa predpisu účinného do 31. decembra 2015.“.
8.	V prílohe č. 2 v položke DPEP 6 sa stĺpec „Podmienky“ dopĺňa písmenom d), ktoré znie:
„d) Zabezpečiť, aby orná pôda obrábaná na pestovanie plodín bola obhospodarovaná v súlade s agrotechnickou praxou a výrobným zameraním žiadateľa.“. 
9.	V prílohe č. 2 v položke PH 2 v stĺpci „Podmienky“ písmeno b) znie: „Dodržiavať zákaz rušenia hniezdenia vtákov vplyvom agrotechnických opatrení v období od 1. marca do 30. septembra, ako aj počas obdobia vyvádzania mláďat.“. 
10.	V prílohe č. 2 v položke PH 3 v stĺpci „Podmienky“ písm. a) a v položke DPEP 7 v stĺpci „Podmienky“ písm. a) sa za slovo „sú“ vkladajú slová „živé ploty,“. 
11.	V prílohe č. 2 v položke DPEP 7 v stĺpci „Podmienky“ písmeno b) znie:
 „b) Dodržiavať zákaz strihania živých plotov a stromov, pri ktorom dochádza k rušeniu hniezdísk počas obdobia reprodukcie vtákov a v období hniezdenia; obdobím hniezdenia je obdobie od 1. apríla do 30. septembra.“. 
12.	V prílohe č. 5 sa pred položku „Samostatne stojaci strom“ vkladá nová položka „Živé ploty“. K položke „Živé ploty“ sa priraďuje Váhový faktor „2“.
13.	V prílohe č. 6 sa slová „Hrach siaty roľný“ nahrádzajú slovami „Hrach siaty“.
14.	V prílohe č. 7 sa slová „Hrach siaty roľný“ nahrádzajú slovami „Hrach siaty“.
Čl. II
Toto nariadenie vlády nadobúda účinnosť 1. januára 2016.